**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

**Παράγραφος με ορισμό**

Στη θεματική περίοδο υποβάλλεται στον αναγνώστη το ερώτημα «Τι είναι;» ή «Τι ονομάζεται, λέγεται, ή καλείται» μια συγκεκριμένη έννοια που πρόκειται να οριστεί. Τα δομικά στοιχεία του ορισμού είναι :

* **η οριστέα έννοια** (η έννοια δηλαδή που ορίζεται),
* **το γένος ή είδος** της έννοιας (η ευρύτερη έννοια ή κατηγορία στην οποία ανήκει η οριστέα έννοια) και
* **η ειδοποιός διαφορά** (εκείνο δηλαδή το χαρακτηριστικό γνώρισμα που κάνει την οριστέα έννοια να ξεχωρίζει και να διαφοροποιείται από κάθε άλλη του είδους).

Επίσης ο ορισμός ανάλογα **με τον τρόπο που παρουσιάζει την οριστέα έννοια** μπορεί να είναι:

α) **αναλυτικός**, όταν και παρουσιάζει τα γνωρίσματα της έννοιας και β) **γενετικός**, όταν περιγράφει την διαδικασία γένεσης μιας έννοιας.

Παράλληλα ταξινομούνται οι ορισμοί **ανάλογα με την έκτασή** τους σε :

α) **σύντομο**, που εκτείνεται σε μερικούς στίχους μόνο, όπως συμβαίνει με ορισμούς λεξικών και

β) **εκτεταμένο**, που εκτείνεται ακόμα και σε μία ή περισσότερες παραγράφους.

*ΠΑΡΑΔΕΙΓΜΑΤΑ ΕΜΠΕΔΩΣΗΣ :*

**Αναλυτικός ορισμός :**

Οι παραλογές είναι δημοτικά τραγούδια πολύστιχα και αφηγηματικά. Μοιάζουν δηλαδή με μικρά έπη, όπως και τα ακριτικά, με τη διαφορά όμως ότι δεν εξυμνούν ηρωικά κατορθώματα, αλλά αφηγούνται τις δραματικές κυρίως περιπέτειες της ανθρώπινης ζωής με τον τρόπο των παραμυθιών.

**Συνθετικός ή γενετικός ορισμός :**

Έκλειψη λέγεται το φαινόμενο με το οποίο κάποιο ουράνιο σώμα γίνεται αφανές είτε όταν παρεμβληθεί ένα άλλο σώμα ανάμεσα σ’ αυτό και τη γη είτε όταν το ουράνιο σώμα είναι ετερόφωτο και εισέρχεται σε σκιά.